ועדת החוקה, חוק ומשפט, כנסת 23, פרוטוקול מספר 148, 2020-11-19 09:30

מיכאל מלכיאלי: בוקר טוב.

מיכאל מלכיאלי: אנחנו פותחים את ישיבת ועדת החוקה, חוק ומשפט בנושא הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 13), התשפ"א-2020.

מיכאל מלכיאלי: נתחיל בהקראה.

אפרת חקאק: טיוטת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 13), התשפ"א-2020 בתוקף סמכותה, לפי סעיפים 4, 8, 12, 23, 24, 25 ו-27 לחוק סמכויות מיוחדות להתמודדות עם נגיף הקורונה החדש (הוראת שעה) (להלן – החוק) ובאישור ועדת החוקה חוק ומשפט של הכנסת, מתקינה הממשלה תקנות אלה.

אפרת חקאק: אנחנו בעמוד 10 ו-11 לנוסח המשולב הופץ לחברי הכנסת.

אפרת חקאק: בתקנת משנה (א), ברישה, המילים "למעט חנות רחוב" יימחקו.

אפרת חקאק: בסופה יבוא: "בחנות רחוב, מספר אנשים שלא יעלה על יחס של אדם לכל שבעה מטרים רבועים משטח המקום או עשרה אנשים לפי הנמוך מביניהם.

אפרת חקאק: זה אומר שיש מקסימום אנשים וגם בחנות גדולה אפשר להכניס עד עשרה אנשים.

מיכאל מלכיאלי: במקום ארבעה כפי שהיה עד היום.

אפרת חקאק: במקום ארבעה.

אפרת חקאק: ובכל מקרה לא פחות מארבעה אנשים.

אפרת חקאק: גם אם זו חנות קטנה, עדיין אפשר להכניס ארבעה אנשים.

אפרת חקאק: "לעניין זה, שטח המיקום יחושב לפי האזור הפתוח לקהל מתך שטח המקום ולמעט שטחי חניון, מחסנים, שטח ציבור וכיוצא בזה".

מיכאל מלכיאלי: זה בעצם בא לפתור את הבעיה שלא יעשו חישוב כמו ארנונה למשל, שמחשבים להם גם את הדברים הפנימיים.

אפרת חקאק: נכון.

אפרת חקאק: רק מה שרלוונטי.

אפרת חקאק: זה היה ההסדר שקבע את המקסימום של ארבעה אנשים.

אפרת חקאק: תיקון תקנה 13, זה תיקון טכני, סעיף העבירות המינהליות.

אפרת חקאק: בתקנה 13(א) לתקנות העיקריות בפסקה (11), הקטע החל במילים "או מפעיל חנות רחוב" עד סופה יימחק.

אפרת חקאק: זה בעמוד 16 בנוסח המשולב.

אפרת חקאק: כמו שהיושב ראש אמר, התיקון הזה בא אחרי דיונים בוועדה בימים האחרונים.

אפרת חקאק: אנחנו כן נשמח שמשרד הבריאות ומשרד המשפטים יסבירו לנו את התיקון בגדול.

מיכאל מלכיאלי: עד היום רק באזור תיירות היה מותר?

מיכאל מלכיאלי: מפעיל חנות שלא באזור תיירות מיוחד שהכניס מספר אנשים העולה.

אפרת חקאק: באזור תיירות מיוחד, יש הסדר אחר שלדעתי מאפשר עד 20 אנשים אבל אפשר לשאול.

אפרת חקאק: זה מה שנבקש ממשרד הבריאות וממשרד המשפטים להסביר לנו, למה יש הבדלים בין ההסדר הזה על חנויות הרחוב לבין ההסדר על החנויות שפתוחות עד עכשיו, שהיו פתוחות גם בסגר, חנויות שמנויות בתקנה 7 וגם לגבי ההסדר שיש באילת ובים המלח.

אפרת חקאק: נשמח לשמוע מה הנימוק הבריאותי להבדלים ביניהם.

מיכאל מלכיאלי: משרד הבריאות.

נינא כהן קרן: בעקבות הדיונים בוועדה, אתמול הייתה כאן גם דוקטור שרון אלרעי ודיברנו על כך שכן תהיה איזושהי דיפרנציאציה בין חנויות גדולות לחנויות קטנות.

נינא כהן קרן: מדובר כאן רק על חנויות רחוב.

נינא כהן קרן: בהתאם לתיקון אפשר להכניס מספר גדול יותר של אנשים, עד 10 אנשים בחנויות גדולות.

נינא כהן קרן: מכיוון שאנחנו עדיין לא בשלב המלא של פתיחת המסחר, וברור שאם נהיה בשלב המלא של פתיחת המסחר, זה יהיה באופן שתואם לתפוסה של המקום ובחנויות גדולות אפשר יהיה הרבה יותר מאשר בחנויות קטנות.

נינא כהן קרן: כאן זה איזשהו מתווה, מתכונת מאוד מצומצמת של פתיחת חנויות רחוב אבל כן נעשתה איזושהי דיפרנציאציה שמאפשרת להכניס קצת יותר אנשים, אולי גם קצת להקל על התור בכניסה לחנות, וזו מטרת התיקון.

נינא כהן קרן: לגבי ההבדל בין זה לבין מה שקורה באזור תיירות מיוחד.

נינא כהן קרן: שם זה מתווה מאוד דומה אלא שבמקום עד 10 אנשים אפשר להכניס עד 20 אנשים.

מיכאל מלכיאלי: את זה הבנו, אבל מה ההסבר?

מיכאל מלכיאלי: זה שזה ההבדל, הבנו.

מיכאל מלכיאלי: למה זה פה עד 10 וכאן עד 20?

נינא כהן קרן: אזור תיירות מיוחד, זה אזור ירוק שכל מי שנכנס אליו צריך להציג בדיקה שלילית ולכן שם אפשר.

מיכאל מלכיאלי: מה רק 20 ולא יותר?

מיכאל מלכיאלי: אם כולם שלילי, אז אולי יותר מ-20?

נינא כהן קרן: זה לא מופיע בתיקון הזה.

נינא כהן קרן: זה נדון כבר אתמול בוועדה.

נינא כהן קרן: אמרנו כבר אילת שאנחנו בוחנים את המתווה של אילת וים המלח אחת לשבועיים ובהחלט יכול להיות, אם נראה שזה מתקדם יפה, שבעקבות הדבר הזה אין התפרצות של תחלואה או הדבקות, יכול להיות שגם שם נגדיל.

נינא כהן קרן: כרגע זה המתווה שגובש.

מיכאל מלכיאלי: אני רוצה להבין.

מיכאל מלכיאלי: אתם אומרים שבאזור הזה כולם שלילי וזה אזור ירוק.

מיכאל מלכיאלי: אם כן, למה לא 30, למה לא 40?

מיכאל מלכיאלי: הרי אתם יודעים שאין שם אף חולה.

נינא כהן קרן: אנחנו לא בהכרח יודעים שאין שם אף חולה.

נינא כהן קרן: אנחנו מצמצמים את הסיכון שיהיו שם חולים.

נינא כהן קרן: התיירים שנכנסים נכנסים לאחר בדיקה שלילית אחת.

נינא כהן קרן: זה לא בהכרח מבטיח שהם לא חולים או שהם לא נשאים של הנגיף.

נינא כהן קרן: חוץ מזה שיש את התושבים באילת, אלה שלא נכנסו לעיר ולא עברו בדיקה ואנחנו לא יודעים שהם לא חולים.

נינא כהן קרן: יש גם את אלה שיש להם פטור מביצוע בדיקה, התדירות של הבדיקה שלהם היא נמוכה יותר ולכן זה לא נותן חסינות מלאה.

נינא כהן קרן: אם זה באמת היה 100 אחוזים אזור ירוק בוודאות, אפשר היה להתחשב בזה ולעשות הקלות הרבה יותר משמעותיות, אבל יש כאן באמת הסתמכות על כך שהסיכון הוא נמוך יותר ולכן נקבעו ההקלות אבל גם ההקלות האלה צריכות להיות בצורה מידתית.

מיכאל מלכיאלי: הבנו.

אפרת חקאק: לא התייחסת להבדל בין חנויות הרחוב לבין התפוסה האפשרית בחנויות שמוכרים מוצרים לתחזוקת בית.

נינא כהן קרן: אני אדגיש שמוצרים חיוניים לתחזוקת הבית.

נינא כהן קרן: לא כל חנות שמוכרת כלי בית נכנסת לחריג הזה.

נינא כהן קרן: המטרה המקורית של הסעיף הזה יחד עם הסעיף שמדבר על חנויות מזון, בתי מרקחת וכולי, שבאמת לא יפגע בהשגת מוצרים חיוניים.

נינא כהן קרן: לכן מדובר כאן רק על מוצרים חיוניים כמו למשל נורות חשמל או מוצרי אינסטלציה לתיקונים דחופים כאשר המבחן שנקבע הוא המבחן של עיקר העיסוק.

נינא כהן קרן: לא כל חנות שיש לה בצד מדף עם מוצרי אינסטלציה בהכרח תהפוך להיות חנות שעיקר עיסוקה הוא מכירת מוצרים חיוניים.

נינא כהן קרן: אלה צריכות להיות רק חנויות שעומדות בתנאי הזה.

נינא כהן קרן: כל חנות אחרת, אם היא עומדת בהגדרה של חנות רחוב, היא חנות רחוב ואז ייכנסו אליה 10 אנשים לכל היותר.

מיכאל מלכיאלי: משרד המשפטים רוצה להתייחס?

שירה סיידלר: אולי אני אתייחס לתיקון בעבירה הפלילית.

שירה סיידלר: אין עבירה פלילית על שהות שלל ארבעה אנשים כפי שהייתה עד עכשיו אלא זה רק מנגנון ויסות כמו שהיה בכל מקום ציבורי.

אפרת חקאק: תגידי שוב.

שירה סיידלר: לגבי העבירה הפלילית לדוגמה, אין עבירה על שהות של ארבעה אנשים אלא רק על מנגנון ויסות.

אפרת חקאק: מה שמחקתם עכשיו.

אפרת חקאק: הסיפה שאתם מוחקים.

שירה סיידלר: או מפעיל שהכניס לחנות מספר אנשים העולה על ארבעה.

שירה סיידלר: עכשיו זה הולך להיות מי שאין לו מנגנון ויסות.

אפרת חקאק: אבל גם לפני העבירה הזאת, אין עבירה על השהות בסעיף 11.

אפרת חקאק: זה על מפעיל החנות.

שירה סיידלר: כן.

שירה סיידלר: העבירה הייתה על ארבעה אנשים ועכשיו היא הופכת להיות על האם הוא לא הפעיל מנגנון ויסות.

אפרת חקאק: גם לפני התיקון הזה העבירה לא חלה על אותו בן אדם שנכנס.

מיכאל מלכיאלי: רק על המפעיל.

מיכאל מלכיאלי: נעלה את זה להצבעה.

מיכאל מלכיאלי: מי בעד?

מיכאל מלכיאלי: מי נגד?

מיכאל מלכיאלי: מי נמנע?

מיכאל מלכיאלי: בעד – פה אחד

מיכאל מלכיאלי: אושר פה אחד.

מיכאל מלכיאלי: תודה.

מיכאל מלכיאלי: הישיבה נעולה.